KOMISIJOS ATASKAITA EUROPOS PARLAMENTUI IR TARYBAI dėl EŽŪF išlaidų Išankstinio perspėjimo sistema Nr. 6/2013 /* COM/2013/0504 final */





TURINYS 1........... EŽŪGF 2013 m. biudžeto procedūra.............................................................................. 3 2........... EŽŪGF asignuotosios įplaukos....................................................................................... 3 3........... Pastabos dėl 2013 m. EŽŪGF biudžeto vykdymo........................................................... 4 4........... EŽŪGF asignuotųjų įplaukų panaudojimas....................................................................... 6 5........... Išvados.......................................................................................................................... 7 1 priedas || Preliminarus EŽŪGF asignavimų panaudojimas iki 2013 04 30 1. Įvadas 1 priede pateikiamas faktinio biudžeto vykdymo 2012 m. spalio 16 d.–2013 m. balandžio 30 d. laikotarpiu duomenų palyginimas su išlaidų įvertinimu pagal rodiklį, nustatytą pagal Tarybos reglamento (EB) Nr. 1290/2005[1] 20 straipsnio nuostatas. 2. EŽŪGF asignuotosios įplaukos Remiantis Tarybos reglamento (EB) Nr. 1290/2005 dėl bendrosios žemės ūkio politikos finansavimo 34 straipsnio taisyklėmis, įplaukos, gautos ištaisius finansines klaidas pagal sprendimus dėl sąskaitų atitikties patvirtinimo, įplaukos, gautos susigrąžinus sumas dėl pažeidimų, ir įplaukos, gautos taikant pieno mokestį, yra laikomos įplaukomis, asignuotomis EŽŪGF išlaidoms finansuoti. Pagal šias taisykles asignuotosios įplaukos gali būti naudojamos bet kokioms EŽŪGF išlaidoms finansuoti. Nepanaudota tokių įplaukų dalis bus automatiškai perkelta į kitus biudžetinius metus[2]. Į 2013 m. EŽŪGF biudžetą įtraukti Komisijos paskutiniai numatomų rinkos priemonių ir tiesioginės pagalbos išlaidų finansavimo poreikio įverčiai ir asignuotųjų įplaukų, kurias buvo tikimasi gauti per atitinkamus biudžetinius metus, bei iš ankstesnių biudžetinių metų perkelto nepanaudotų asignuotųjų įplaukų likučio įverčiai. Pasiūlyme dėl EŽŪGF asignavimų sumos, kuri turi būti numatyta 2013 m. biudžete, Komisija atsižvelgė į visas numatomas asignuotąsias įplaukas ir 2013 m. biudžeto projekte paprašė skirti asignavimų sumą, kuri apskaičiuota numatomą asignuotųjų įplaukų sumą atėmus iš numatomų poreikių sumos. Biudžeto valdymo institucija priėmė naująjį EŽŪGF biudžetą, į kurį įtrauktos numatomos asignuotosios įplaukos. Sudarant 2013 m. biudžetą, Komisijos skaičiavimais turimos asignuotosios įplaukos siekė 1 533 mln. EUR. Konkrečiai: – apskaičiuota, kad asignuotosios įplaukos, kurias numatyta gauti 2013 biudžetiniais metais, sudarys 628 mln. EUR. 389 mln. EUR ir 161 mln. EUR sumas atitinkamai tikėtasi gauti ištaisius finansines klaidas po sąskaitų atitikties patvirtinimo ir susigrąžinus sumas dėl pažeidimų. Apskaičiuota, kad įplaukos iš pieno mokesčio sudarys 78 mln. EUR; – apskaičiuota, kad iš 2012 į 2013 biudžetinius metus turėtų būti perkelta 905 mln. EUR asignuotųjų įplaukų (įskaitant Cukraus pramonės restruktūrizavimo fondo likutį, kuris, remiantis skaičiavimais, sudarys 675 mln. EUR). Šias 2013 m. biudžete numatomas 1 533 mln. EUR įplaukas Komisija skyrė dviem schemoms. Konkrečiai: – 500 mln. EUR skirta vaisių ir daržovių sektoriaus gamintojų organizacijų veiklos fondams, o – 1 033 mln. EUR – bendrosios išmokos schemai. Šioms dviem schemoms biudžeto valdymo institucija pagal Komisijos pasiūlymą galiausiai patvirtino atitinkamai 267 mln. EUR ir 30 635 mln. EUR asignavimų. Pirmiau minėtų patvirtintų asignavimų ir asignuotųjų įplaukų suma atitinka bendrą 767 mln. EUR numatytų asignavimų gamintojų organizacijų veiklos fondams vaisių ir daržovių sektoriuje ir 31 668 mln. EUR bendrosios išmokos schemai įvertį. 1 priede, kuriame pateikiami preliminarūs 2013 m. biudžeto vykdymo rezultatai iki 2013 m. balandžio 30 d., nurodyti biudžeto asignavimai pagal straipsnius vaisių ir daržovių sektoriui ir atsietai tiesioginei pagalbai yra patvirtinti asignavimai šioms dviem schemoms ir sudaro atitinkamai 611 mln. EUR ir 38 076 mln. EUR, neskaitant pirmiau minėtų asignuotųjų įplaukų. Kartu su šiems sektoriams asignuotomis įplaukomis 2013 m. biudžete numatyti asignavimai vaisių ir daržovių sektoriui iš viso sudaro 1 111 mln. EUR, o atsietai tiesioginei pagalbai – 39 109 mln. EUR. 3. Pastabos dėl preliminaraus 2013 m. EŽŪGF biudžeto vykdymo 1 priede pateikiami duomenys apie preliminarų biudžeto vykdymą laikotarpiu nuo 2012 m. spalio 16 d. iki 2013 m. balandžio 30 d. Šis vykdymo lygis lyginamas su išlaidų įvertinimu, parengtu remiantis rodikliu, nustatytu pagal Tarybos reglamento (EB) Nr. 1290/2005 20 straipsnio nuostatas. Toliau trumpai aptariami tam tikri biudžeto straipsniai, kuriuos vykdant nustatyti didžiausi faktinio ir numatyto 2013 m. biudžeto vykdymo skirtumai. 3.1. Rinkos priemonės Remiantis 2013 m. balandžio 30 d. rodikliu, intervencijai žemės ūkio rinkose finansuoti panaudota 36,1 mln. EUR daugiau lėšų, negu patvirtinta biudžeto asignavimų. Šis skirtumas – tai grynasis panaudojimo modelių, visų pirma vaisių ir daržovių ir vyno sektoriuose bei vykdant maisto programas, poveikis. 3.1.1. Maisto programos (- 88,9 mln. EUR) Lėtesnis nei remiantis rodikliu numatytas asignavimų, numatytų labiausiai nepasiturintiems asmenims skirtai schemai, naudojimas susijęs su dabartiniais neaiškumais dėl schemos ateities; todėl dauguma valstybių narių 2013 m. schemos vykdymą atidėjo vėlesniems metų mėnesiams. Akivaizdu, kad 2013 m. yra paskutiniai šios schemos metai, todėl valstybės narės stengiasi 2013 m. įvykdyti visą programos biudžetą; taigi Komisija mano, kad šis skirtumas tik laikinas. 3.1.2. Vaisiai ir daržovės (+ 178,6 mln. EUR, palyginti su patvirtintais asignavimais) Kalbant apie patvirtintus asignavimus, šių asignavimų panaudojimo lygį pirmiausia lemia išlaidos, susijusios su gamintojų organizacijų veiklos fondų schema, kuri yra finansuojama iš patvirtintų biudžeto asignavimų ir iš 2013 m. biudžete šiai schemai skirtų įplaukų (daugiau informacijos pateikta 2 dalyje). Toks asignavimų panaudojimo lygis gautas laikotarpio iki 2013 m. balandžio 30 d. rodiklį pritaikius patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. Šiuo metu Komisija mano, kad visų šiam sektoriui skirtų asignavimų pakaks valstybių narių 2013 m. numatytoms išlaidoms padengti. 1 priedo preliminaraus asignavimų panaudojimo lentelėje išnašoje „*“ parodyta, kokia būtų padėtis, 2013 m. balandžio 30 d. rodiklį pritaikius visai šiam sektoriui finansuoti numatytų asignavimų sumai. Kaip nurodyta 2 dalyje, visą numatomo šio sektoriaus finansavimo sumą sudaro 611 mln. EUR patvirtintų biudžeto asignavimų ir šiam sektoriui asignuotos įplaukos, kurios turėtų siekti 500 mln. EUR. Todėl, pritaikius rodiklį bendrai šiam sektoriui finansuoti numatytai 1 111 mln. EUR sumai, atrodytų, kad nepanaudota nedidelė 5,7 mln. EUR asignavimų suma. 3.1.3. Vynuogių auginimo sektoriaus produktai (-33,7 mln. EUR) Vyno sektoriui numatytų asignavimų panaudojimas sulėtėjo dėl lėtesnio negu anksčiau vynmedžių augintojams skirto finansinio paketo lėšų panaudojimo kai kuriose valstybėse narėse, o rodiklis yra pagrįstas tradiciniu vidutiniu mokėjimo tempu. Vis dėlto atsižvelgiant į tradiciškai gerą šio sektoriaus lėšų panaudojimą ir į valstybių narių lankstumą perprogramuoti priemones ir išlaidas nacionalinėse programose, Komisija šiuo metu mano, kad šis skirtumas yra laikinas, tačiau ir toliau atidžiai stebi, kaip ši schema įgyvendinama. 3.2. Tiesioginė pagalba Panaudotų biudžeto asignavimų tiesioginei pagalbai suma, palyginti su 2013 m. balandžio 30 d. rodikliu, buvo 1 186,3 mln. EUR didesnė. 3.2.1. Atsieta tiesioginė pagalba (+1 091,6 mln. EUR, palyginti su patvirtintais asignavimais) Kalbant apie patvirtintus asignavimus, bendrosios išmokos schemos (BIS) asignavimai viršyti dėl to, kad laikotarpiu iki 2013 m. balandžio 30 d. rodiklis pritaikytas patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. Atsietos tiesioginės pagalbos (BIS ir VIPS) įgyvendinimo lygis 2013 m. balandžio 30 d. buvo toks pat kaip 2012 m. balandžio mėn. Pagal bendrosios išmokos schemą (BIS) ir vienkartinių išmokų už plotą schemą (VIPS) valstybės narės iki šiol jau išmokėjo atitinkamai maždaug 98 % ir 97,4 % biudžete numatytų poreikių[3]. 1 priedo preliminaraus asignavimų panaudojimo lentelėje išnašoje „*“ parodyta, kokia būtų padėtis 2013 m. balandžio 30 d. rodiklį pritaikius visai atsietai tiesioginei pagalbai finansuoti numatytų asignavimų sumai. Kaip nurodyta 2 dalyje, bendrą numatomo finansavimo šiai atsietai tiesioginei pagalbai sumą sudaro 38 076 mln. EUR patvirtintų biudžeto asignavimų ir šiai atsietai tiesioginei pagalbai asignuotos įplaukos, kurios, remiantis skaičiavimais, turėtų siekti 1 033 mln. EUR. Todėl, pritaikius rodiklį visai šiai atsietai tiesioginei pagalbai finansuoti numatytai 39 109 mln. EUR sumai, asignavimų panaudojimo perviršis sudarytų 87,2 mln. EUR. Šis skirtumas susidaro dėl to, kad VIPS rodiklis, grindžiamas vidutiniu 2012 m. mokėjimo tempu, bet atsižvelgiant į faktinius tų metų pirmuosius du mokėjimo mėnesius, sudaro 96,4 %, palyginti su faktiniu vykdymu iki 2013 m. balandžio 30 d., kuris sudaro 97,4 %. Į tai atsižvelgdama šiuo metu Komisija mano, kad šis atsietos tiesioginės pagalbos asignavimų viršijimas gali būti laikomas laikinu, o patvirtintų asignavimų ir asignuotųjų įplaukų užteks faktiniam šio straipsnio vykdymui. Komisija toliau atidžiai stebi padėtį šiame sektoriuje. 3.2.2. Kita tiesioginė pagalba (+95,1 mln. EUR) Greitesnis patvirtintų tiesioginei pagalbai skirtų asignavimų panaudojimas tiesiogiai susijęs su greitesniu nei pagal 2013 m. balandžio 30 d. rodiklį numatytu mokėjimų pagal tam tikras schemas, visų pirma priemokas už karves žindenes, tempu . Šiuo metu Komisija mano, kad taip gali būti dėl skirtingų terminų, tačiau ji atidžiai stebi šios schemos ir kitos atsietos tiesioginės pagalbos įgyvendinimo padėtį. 3.3. Žemės ūkio išlaidų auditas 3.3.1. Ankstesnių metų sąskaitų patvirtinimas (+78,0 mln. EUR) Iki 2013 m. balandžio 30 d. valstybės narės nepranešė apie jokius su sąskaitų patvirtinimu susijusius finansinių klaidų ištaisymus, nes Komisija nepriėmė jokio sprendimo dėl sąskaitų patvirtinimo. Dabartinis vykdymo lygis susijęs su atitinkamu rodikliu 2013 m. balandžio 30 d. Reikėtų pažymėti, kad Komisija 2013 m. taisomajame rašte pasiūlė atlikti finansinių klaidų ištaisymus, kurių suma –56 mln. EUR, remdamasi vidutiniu biudžeto vykdymu ankstesniais metais, nes tokių ištaisymų prognozuoti neįmanoma. Lapkričio mėn. sudarytame naujajame biudžeto projekte, nepavykus pasiekti susitarimo per pirmąjį taikinimo posėdį, ši suma padidinta iki –100 mln. EUR. Galiausiai, 2012 m. gruodžio 5 d. pasiekus susitarimą, biudžeto valdymo institucija priėmė 2013 m. biudžetą, kuriame galiausiai nustatyta −200 mln. EUR suma. Šiuo metu Komisija mano, kad numatomų finansinių klaidų ištaisymų, susijusių su jos sąskaitų patvirtinimo sprendimais ir su valstybių narių pagalbos mokėjimo terminų nesilaikymu, sumos nepakaks didesnei nei –200 mln. EUR sumai padengti. Komisijai reikės susidariusį didelį neigiamų biudžeto asignavimų trūkumą padengti perkeliant teigiamus biudžeto asignavimus iš kitų biudžeto punktų, kad 2013 m. galėtų uždaryti šį biudžeto punktą. 4. EŽŪGF asignuotųjų įplaukų panaudojimas Pagal 1 priedo lentelėje pateiktus duomenis iki 2013 m. balandžio 30 d. surinkta 553,5 mln. EUR asignuotųjų įplaukų. Konkrečiai: – įplaukos dėl ištaisymų, grindžiamų sąskaitų atitikties patvirtinimo sprendimais, buvo 379,2 mln. EUR, iki biudžetinių metų pabaigos dar numatoma gauti papildomų sumų; – įplaukos susigrąžinus sumas dėl pažeidimų sudarė apie 95,5 mln. EUR, o iki biudžetinių metų pabaigos numatoma gauti papildomų sumų, ir – šiuo metu surinkta didžioji dalis taikant pieno mokestį gautų įplaukų – apie 78,8 mln. EUR. Galiausiai, iš 2012 į 2013 m. perkelta 1 245,6 mln. EUR asignuotųjų įplaukų, įskaitant maždaug 755 mln. EUR likutį iš laikino Cukraus pramonės restruktūrizavimo fondo po to, kai iš jo išmokėtos visos mokėtinos sumos. Ši suma gerokai didesnė nei iš pradžių numatyta 905 mln. EUR suma. Todėl 2013 m. balandžio 30 d. EŽŪGF išlaidoms finansuoti skirta asignuotųjų įplaukų suma buvo 1 799,1 mln. EUR. Šiuo metu Komisija yra apskaičiavusi, kad dar turi būti surinkta 74,5 mln. EUR asignuotųjų įplaukų (apskaičiuota, kad 2013 m. biudžete bus gauta 628 mln. EUR asignuotųjų įplaukų, iš kurių 553,5 mln. EUR jau surinkta). 5. Išvados Preliminarus 2013 m. EŽŪGF biudžeto asignavimų panaudojimas iki 2013 m. balandžio 30 d. rodo, kad mėnesinės kompensacijos valstybėms narėms maždaug 1 287,9 mln. EUR viršijo išlaidas pagal rodikliu grindžiamą biudžeto vykdymo lygį. Šį viršijimą daugiausia lėmė Komisijos suteiktas bendrasis leidimas nuo 2012 m. spalio 16 d. avansu mokėti tiesioginės pagalbos lėšas, todėl pagalba buvo išmokama sparčiau. Tikimasi, kad šis mokėjimo tempas sulėtės artėjant 2013 m. birželio 30 d. pagalbos mokėjimo terminui. Jau surinkta 1 799,1 mln. EUR asignuotųjų įplaukų; 2013 m. planuojama gauti dar 74,5 mln. EUR. Šiuo metu Komisija numato, kad turima asignuotųjų įplaukų suma ir numatomų gauti įplaukų suma per metus bus pakankamos gamintojų organizacijų veiklos fondų ir bendrosios išmokos schemos finansavimui padengti, kaip iš pradžių planuota sudarant 2013 m. biudžetą, taip pat kitų išlaidų pagal kitas biudžeto eilutes, kaip antai sąskaitų patvirtinimas, perviršiui padengti. [1] OL L 209, 2005 8 11, p. 1. [2] Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių 14 straipsnyje nustatyta, kad vidaus asignuotąsias įplaukas galima perkelti į kitą laikotarpį tik vieniems metams. Todėl siekiant užtikrinti patikimą biudžeto valdymą, šios asignuotosios įplaukos paprastai naudojamos pirmiausia, prieš bet kokius patvirtintus susijusio biudžeto straipsnio asignavimus. [3] Atsietos tiesioginės pagalbos vykdymo lygis skaičiuojamas kaip procentinė biudžeto poreikių dalis, BIS schemos atveju įskaitant asignuotųjų įplaukų sumą.